
	REPUBLIKA HRVATSKA

	KRAPINSKO - ZAGORSKA ŽUPANIJA

	OPĆINA KRAPINSKE TOPLICE

	OPĆINSKA NAČELNICA



KLASA: 601-01/26-01/33                                                          
URBROJ: 2140-18-01-26-1
Krapinske Toplice, 31.08.2026.

Na temelju članka 11. stavka 2. Zakona o pravu na pristup informacijama („Narodne novine“, broj 25/13 i 85/15) i članka 46. Statuta Općine Krapinske Toplice („Službeni glasnik Krapinsko-zagorske županije“, broj 16A/25), Općinska načelnica Općine Krapinske Toplice upućuje

JAVNI POZIV 
[bookmark: _Hlk239144181]za savjetovanje sa zainteresiranom javnošću u postupku donošenja Odluke o načinu ostvarivanja prednosti pri upisu djece u Dječji vrtić „Maslačak“ Krapinske Toplice
                      
    
Na temelju članka 20. stavka 5. Zakona o predškolskom odgoju i obrazovanju („Narodne novine“, broj 10/97, 107/07, 94/13, 98/19, 57/22, 101/23, 145/23, 145/24, 146/25, 22/26) i članka 32. Statuta Općine Krapinske Toplice („Službeni glasnik Krapinsko-zagorske županije“, broj 16A/25), predlaže se donošenje Odluke o načinu ostvarivanja prednosti pri upisu djece u Dječji vrtić „Maslačak“ Krapinske Toplice.
Zakonom o predškolskom odgoju i obrazovanju propisana je obveza jedinica lokalne i područne (regionalne) samouprave da, u okviru svojih ovlasti, osiguravaju uvjete za ostvarivanje prava djece na rani i predškolski odgoj i obrazovanje. Ovom se Odlukom, sukladno zakonskom okviru, uređuje način ostvarivanja prednosti pri upisu djece u programe Dječjeg vrtića „Maslačak“ Krapinske Toplice.
Donošenjem Odluke utvrđuju se jasni kriteriji za ostvarivanje prednosti pri upisu, pri čemu se prvenstveno osigurava prednost djeci koja zajedno s roditeljima odnosno skrbnicima imaju prebivalište na području Općine Krapinske Toplice, kao i određenim kategorijama djece koje su, sukladno propisima, izjednačene s djecom s prebivalištem na području Općine.
Odlukom se nadalje uređuje mogućnost upisa djece koja ne ispunjavaju navedene uvjete, ukoliko nakon utvrđivanja prednosti preostane slobodnih mjesta, čime se omogućuje transparentno i jasno određivanje redoslijeda ostvarivanja prava na upis.
Posebno se utvrđuju kategorije djece koje, u okviru utvrđenih skupina korisnika, a u skladu s člankom 20. stavkom 3. Zakona o predškolskom odgoju i obrazovanju („Narodne novine“, broj 10/97, 107/07, 94/13, 98/19, 57/22, 101/23, 145/23, 145/24, 146/25, 22/26) ostvaruju dodatnu prednost pri upisu, među kojima su djeca roditelja invalida Domovinskoga rata, djeca iz obitelji s troje ili više djece, djeca obaju zaposlenih roditelja, djeca s teškoćama u razvoju i kroničnim bolestima koja imaju nalaz i mišljenje tijela vještačenja ili potvrdu izabranoga pedijatra ili obiteljskoga liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja, djeca samohranih roditelja, djeca jednoroditeljskih obitelji, djeca osoba s invaliditetom upisanih u Hrvatski registar osoba s invaliditetom, djeca koja su ostvarila pravo na socijalnu uslugu smještaja u udomiteljskim obiteljima, djeca koja imaju prebivalište ili boravište na području dječjega vrtića, djeca roditelja koji primaju doplatak za djecu ili roditelja korisnika zajamčene minimalne naknade. Prednosti se razrađuju metodologijom bodovanja, pri čemu prednost pri upisu ostvaruje dijete s većim brojem bodova, a u slučaju jednakog broja bodova prednost se utvrđuje prema kriteriju starosti djeteta.
Odlukom se također utvrđuje da će Dječji vrtić „Maslačak“ svojim općim aktom detaljnije urediti postupak upisa djece, metodologiju bodovanja, potrebnu dokumentaciju, provedbu inicijalnog razgovora, rad stručnog povjerenstva, način objave rezultata upisa te način organizacije i ostvarivanja programa predškolskog odgoja i obrazovanja.
Pristupa se donošenju nove Odluke i radi usklađivanja normativnog okvira s važećim propisima iz područja predškolskog odgoja i obrazovanja, kao i radi potrebe jasnijeg i sveobuhvatnijeg uređenja kriterija i načina ostvarivanja prednosti pri upisu djece u Dječji vrtić „Maslačak“. Istodobno se, donošenjem nove Odluke, stavlja izvan snage dosadašnje uređenje sadržano u člancima 14. do 18. Odluke o mjerilima za financiranje predškolskog odgoja („Službeni glasnik Krapinsko-zagorske županije“, broj 8/15, 31/19, 41/21 i 15/23), čime se odredbe o ostvarivanju prednosti pri upisu izdvajaju i uređuju posebnim aktom.
Donošenjem nove Odluke nastoji se na cjelovit i transparentan način urediti sustav utvrđivanja prednosti pri upisu djece u Dječji vrtić „Maslačak“, uz uvažavanje potreba djece i obitelji te raspoloživih kapaciteta dječjeg vrtića.
Savjetovanje s javnošću provodi se radi omogućavanja sudjelovanja građana i zainteresiranih dionika u postupku donošenja Odluke, osiguravanja transparentnosti rada Općine te podizanja kvalitete konačnog dokumenta.
Ovim putem poziva se zainteresirana javnost – građani, obrtnici, trgovačka društva i druge pravne osobe te svi ostali zainteresirani da dostave svoje prijedloge i mišljenja na prijedlog Odluke o načinu ostvarivanja prednosti pri upisu djece u Dječji vrtić „Maslačak“ Krapinske Toplice. Svoje prijedloge i mišljenja možete dostaviti na popunjenom obrascu koji se daje u prilogu ovom Javnom pozivu i poslati na u njemu navedenu e-mail adresu.
Cilj provođenja savjetovanja s javnošću je upoznavanje javnosti s nacrtom prijedloga Odluke o načinu ostvarivanja prednosti pri upisu djece u Dječji vrtić „Maslačak“ Krapinske Toplice, a radi dobivanja mišljenja, primjedbi i prijedloga i eventualno prihvaćanja zakonitih i stručno utemeljenih mišljenja, primjedbi i prijedloga.
	Savjetovanje će trajati od 31.08.-30.09.2026.
Po završetku savjetovanja, svi pristigli doprinosi bit će razmotreni te prihvaćeni ili neprihvaćeni uz obrazloženja koja su sastavni dio Izvješća o savjetovanju s javnošću.
	Izvješće će biti objavljeno na mrežnim stranicama Općine Krapinske Toplice, www.krapinske-toplice.hr. 



 OPĆINSKA NAČELNICA

							   	         Gordana Jureković

